D. Jarjabek, poslanec: (2002-05-16):
J. Migaš, predseda NR SR: Chcete reagovať, pán minister? Ľ. Harach, minister hospodárstva SR: Nie, ďakujem. J. Migaš, predseda NR SR: Dobre. Zostaňte na svojom mieste. Ďalšiu otázku položil znova pán poslanec Jarjabek ministrovi kultúry, bude odpovedať pán minister Ľubomír Harach. Otázka znie: „Aké konkrétne aktivity ministerstva kultúry sú v oblasti umeleckých aktivít nadregionálneho, celoštátneho a medzinárodného charakteru - konkrétne aktivity, ktoré ministerstvo podporí?“ Odpovedá Ľubomír Harach. Ľ. Harach, minister hospodárstva SR: Áno, ďakujem za otázku. Ministerstvo kultúry podporuje veľké množstvo umeleckých aktivít nadregionálneho, celoštátneho a medzinárodného významu jednak prostredníctvom podpory inštitúcií, ktoré patria do jeho zriaďovateľskej pôsobnosti, a to formou konkrétnych projektov spracovaných v kontraktoch. Organizácie v pôsobnosti vyšších územných celkov a neštátne subjekty sa podporujú alebo sú podporované prostredníctvom programu Pro Slovakia, programu Rozvoj kultúry 2002, VPS a MKA. V rámci plánu kultúrnych stykov so zahraničím podporuje Ministerstvo kultúry Slovenskej republiky projekty príspevkových a rozpočtových organizácií, ako aj mimovládnych organizácií. Ministerstvo podporuje vyslania divadelných a hudobných súborov a orchestrov a ich prezentáciu na zahraničných scénach, predovšetkým v krajinách Európskej únie. Prezentácia slovenského umenia formou výstav, vyslania expertov zo všetkých oblastí umenia, napríklad účasti spisovateľov, divadelníkov, hudobníkov, výtvarníkov a podobne na medzinárodných fórach, sympóziách a kongresoch, ale aj súťažiacich, podpora prostredníctvom stáží, študijných a výmenných pobytov v zahraničí. V súčasnosti sa uzatvárajú zmluvy o poskytnutí príspevkov jednotlivým žiadateľom, uchádzajúcim sa o podporu prostredníctvom programu rozvoj kultúry, umeleckých a kultúrnych projektov z jednotlivých podprogramov. A tými sú: umelecká literatúra pre deti a mládež, kde je 24 projektov, objem prostriedkov 6 mil. 440 tisíc korún. Pôvodná slovenská umelecká literatúra 80 projektov v objeme prostriedkov 5 mil. 520 tisíc Sk. Umenovedná a umelecko-náučná literatúra 6 projektov v objeme prostriedkov 2 mil. 755 tisíc Sk. Umelecké a kultúrne časopisy 12 projektov v objeme 9 mil. 098 tisíc Sk. Ďalej sa podporujú aktivity občianskych združení, nadácií a neziskových organizácií prostredníctvom účelového transferu. Medzi najvýznamnejšie kultúrne aktivity patria predovšetkým medzinárodné podujatia Smerovanie na východ, stretnutie a seminár frankofónnych básnikov, strednej a východnej Európy. Ďalej je to Literárny autobus slovenských spisovateľov po Francúzsku zameraný na prezentáciu slovenskej literatúry vo viacerých mestách za organizačnej účasti ďalších spolupracovníkov vo Francúzsku. Potom je to 7. ročník festivalu Banskobystrické hudobné dni. Ďalej naštudovanie a realizácia inscenácií divadiel v zriaďovateľskej pôsobnosti ministerstva kultúry, ich výmenné predstavenia v susedných krajinách, hosťovanie na zahraničných divadelných festivaloch. Ďalej medzinárodný hudobný festival Bratislavské hudobné slávnosti, Stredoeurópsky festival koncertného umenia v Žiline, Medzinárodný džezový festival v Košiciach, Bratislavské džezové dni, Medzinárodná klavírna súťaž Johanna Nepomuka Hummela, Medzinárodná spevácka súťaž Mikuláša Schneidra Trnavského, Urbanix change - výmena slovenských a britských odborníkov, slovenský stánok na medzinárodnom hudobnom veľtrhu Midem v Cannes, zahraničné turné Štátnej filharmónie Košice do južnej Kórey, zahraničné zájazdy telies Slovenskej filharmónie v množstve krajín, zahraničné aktivity SĽUK-u a Lúčnice, koncerty mladých umelcov pre mladých poslucháčov, cyklus koncertov pôvodnej slovenskej tvorby, Medzinárodný divadelný festival Divadelná Nitra, Medzinárodný festival divadiel ETC Bábkarská Banská Bystrica, Zámocké hry zvolenské, Bratislava v pohybe, Kaukliar, podpora pôvodnej slovenskej drámy prostredníctvom súťaže Dráma, výstavy scénografov, Mesiac fotografie 2002, Výtvarné paralely, tvorba mladých, projekt Pramene k dejinám Slovenska a Slovákov, prezentácia slovenskej literatúry v zahraničí, akcia Dni detskej knihy, Medzinárodná konferencia Európa, ako aj medzinárodné stretnutia spisovateľov, literárne a recitačné súťaže a podobne. Medzinárodný hudobný festival pod názvom Konvergencie a ďalšie hudobné podujatia v slovenských mestách, kúpeľoch z účelového transferu na činnosť občianskych združení alebo z fondu Pro Slovakia. J. Migaš, predseda NR SR: Ďakujem, pán minister. Pán poslanec Jarjabek, nech sa páči.